1—Ix wachalal, ix nimak tak winak wach aj tinimit, chi ta jubi' in tzij, quin sakij chiwe chi n-ta in mac —xu bij chique. 2Are xqui ta chi xch'aw i ma Páblo piqui ch'awbal i aj Israel, lic xqui coj retalil che u tzij. Are 'uri ire xe u 'ijla chic, y xu bij: 3—Lic in aj Israel winak; in alaxnak pa tinimit Társo, re i jyub Cilícia; xui-ri, waral xin q'uiy wi pa Jerusalen. Chi xin tijoj wi wib ru' i nim laj mayes, mam Gamaliel. Xin naw ru' ire chi lic 'o u chac quin 'an pacha cu bij i ujer 'atbal tzij chi mas ocsam u 'ij cumal i katit ka mam. 'Ax quin tijin wi chu 'onquil in patan chirij i Dios; lic in yom wib chu 'onquil, xak jun ru' pacha quix tijin yix chu 'onquil wo'or. 4Yin ujer lic xin 'an ch'o'oj chiquij i creyent; xin tzucuj qui camsaxic. Xe in chapo, y xe in min pa cárcel, chi achiab, chi ixokib. 5I 'atz laj sacerdóte, xak i nimak tak mam'ib queta'am chi ique mísmo xqui ya pin'ab que 'e in chapa i creyent. Xqui ya bi wuj chwe, c'utbal re ile chique i kach aj tinimit chila pa tinimit Damásco. Are 'uri xin 'e chila tzucbal que i creyent; xwaj que in c'am li waral Jerusalen, 'ilbal-re wach i tojbal re qui mac quiqui 'ano. 6Are quin tijin chi be, ya mer quin upon Damásco, colo tiq'uil 'ij, xak te'et lic xrepcan u tzunbal jun 'a' chwij chinwach, u petic chicaj. 7Xin tzak pulew, y xin ta jun ch'awbal chicaj chi xu bij: "A-Sáulo, a-Sáulo, ¿wuchac ca 'an ch'o'oj chwij yin?" co'ono. 8"¿At pachin yet, Nim laj Winak?" xin cha. Are 'uri xu bij: "Yin in Jesus aj Nazaret. Chwij yin ca 'an wi ch'o'oj," co'on chwe. 9I je wachi'il xquil i 'a' chi xrepcanic, y xqui xij quib che; xui-ri n-xqui ta ti u ch'awbal i Jun chi xin u 'ijla. 10Are 'uri, yin xin bij: "¿Wach cawaj quin 'ano, Kajwal?" xin cha. I Kajwal xu bij chwe: "Chat walijok; cha maja chubi a be Damásco. Chila ca bix wi chawe ronojel wach i ca 'ano," xin utixic. 11Rumal u rep i 'a', n-xin tzun ta chic; rumal-i, i wachi'il xqui chap bi che in 'ab, y xin qui c'am bi c'a pa Damásco. 12Chila jekel wi jun achi, ma Ananías u bi. Ire lic u yom u c'ux chu 'onquil ronojel i 'atbal tzij tz'ibtal can rumal i mam Moises. Conojel i aj Israel winak chila pa Damásco quiqui bij chi ire 'utz laj mam. 13I ma Ananías-le, xol in u solij. Are xc'unic, xtaq'ui chin c'ulel y xu bij chwe: "Wachalal ma Sáulo, ¡chat tzunok!" xu bij chwe. Are xbitaj ile rumal, xin tzunic, xwil u wach. 14Te'uri xu bij chwe: "I Dios chi qui cojom u 'ij i katit ka mam, ire at u chom yet o'onom lok chu retamaxic wach craj ire. At u chom yet chi rilic u wach i Jun chi lic 'utz chuwach i Dios; at u chom yet chu tayic u ch'awbal i Jun-le. 15Yet ca lap na ire chiquiwach i winak ronojel u wach i jyub ta'aj; ca bij na chique wach awilom, xak wach a tom. 16Wo'or, ma bay awib. Chat walijok y cha tz'onoj u kajsaxic ya pawi, c'utbal re chi cul chic a c'ux che i Kajwal, chi ire cresaj i a mac chawij." Queje ile xu bij i ma Ananías chwe. 17Are xin el che i rachoch i ma Ananías, xin pe Jerusalen. Te'uri xin 'e pa rachoch i Dios chu 'onquil in tz'onoxic che; are in 'o chila, xwil u wach i Kajwal pinwach. 18Are xwilo, xu bij chwe: "Cha bisoj awelic chi, Jerusalen; man mi jun aj waral cu coj na retalil che, are quin a lap chique." Queje ile xu bij i Kajwal chwe. 19Are 'uri xin bij yin che: "Kajwal, conojel ique queta'am wach i ch'o'oj xin 'an yin chiquij i creyent. Conojel 'is queta'am chi yin lic xin 'e pa tak molbal'ib que i aj Israel, chi qui tzucuxic ni'pa i qui jachom quib chawe. Xe in c'am bi pa cárcel, y xin 'an c'ax chique. 20Are xcamsax i ma Estéban, chi a takon te'ek chu bixquil a tzij chique i winak, are xcamsax ire, yin lic xin ya in wach che; in tac'al chi rilic are xqui camsaj, xak xin chajij qui 'u' i xe camsawic." Queje ile xin bij che i Kajwal. 21Xui-ri, ire xu bij chwe: "Jat, man cat in tak bi c'a naj, cu' i ne te aj Israel chu sujuxic i cuybal mac chique." Queje ile xu bij i Kajwal chwe —xu bij i ma Páblo chique i winak. 22I winak que tijin te chu tayic; xui-ri, are xqui ta i tzij chi ma Páblo xtak bi rumal i Kajwal chique i ne te aj Israel winak, xpe coywal. Xe oc chi sic' y xqui bij: —I achi-le n-cu maj taj c'aslic, ¡cha camsaxok! —xqui bij. 23Lic n-xqui mayij ti sic'; xqui puq'uij qui 'u', y xqui c'ak uc'aj ulew chicaj rumal coywal. 24Are 'uri i capitan xu tak u ya'ic i ma Páblo pa cuartel, y xu bij chique chi quiqui ya u lo'xic, 'anbal-re che chi cu bij wach u mac u 'anom. Craj cretamaj wuchac que siq'uin i winak chirij. 25Ximtal chic i ma Páblo, ya quiqui ya te u lo'xic. Are 'uri ire xu bij che i caj'atzil i soldádo: —¿'O bari pi'ab yix qui ch'ay jun aj Róma winak? ¡Peor we maja quiwetamaj we kas 'o u mac! —xu bij chique. 26I caj'atzil i soldádo, are xu ta ire ile, xa 'e u bij che i capitan: —Cha 'ana cwent wach i ca 'ano, man i achi-le xak aj Róma winak —xu bij che. 27Are 'uri i capitan xa 'e u tz'onoj che i ma Páblo: —¿Katzij 'uri chi yet xak at aj Róma winak? —co'ono. I ma Páblo xu bij: —Katzij. 28Te'uri i capitan xu bij che: —Yin, lic nim i mer xin sacho 'elsabal re in wuj yin, 'anbal-re chwe in aj Róma winak —xu bij. I ma Páblo xu bij che: —Yin lic we wi in aj Róma winak chi walaxic cumal in chuch in kajaw —xu bij che. 29I que ch'ayaw te i ma Páblo, are xqui ta ile, xe tzalij chiquij. Xak i capitan, are xu ta chi ma Páblo xak aj Róma winak, xu xij rib man u chapom; n-ca majaw taj ca 'an queje ile che jun winak aj Róma we n-'etamam taj wach u mac. 30I capitan craj cretamaj wach kas u mac i ma Páblo quiqui bij i aj Israel. Rumal-i, chucab 'ij xu tak qui molic i caj'atzil i sacerdóte xak conojel i nuc'bal t'isbal. Te'uri xresaj i carena che i ma Páblo, xu c'am bi cu' i nuc'bal, y xu tac'ba chiquiwach.
LOS HECHOS WACH I XQUI 'AN I APOSTELAB 22